Polisieman verskyn in hof vir KFC-moordArgieffoto ŉ Polisiekaptein van die Pinetown-polisie wat verlede jaar glo ŉ vermeende rower tydens ‘n rooftog by ‘n KFC-kitskosrestaurant in Durban doodgeskiet het, het Dinsdag vlugtig in die dorp se landdroshof verskyn. Die onafhanklike polisie-ondersoekdirektoraat (Opod) het ŉ ondersoek van stapel gestuur nadat kaptein Dumisani Justice Dladla (42) verlede jaar in Oktober ŉ vermeende rower by die kitskosrestaurant in New Germany doodgeskiet het. Een van Dladla se kollegas is in die voorval dood en ŉ ander ernstig beseer. Opod het na die ondersoek Dladla aangekla van moord en dwarsboming van die gereg. Dladla, ŉ pa van vyf kinders, is op 23 Januarie in hegtenis geneem en kort daarna op ŉ waarskuwing vrygelaat. Die saak is tot 4 Junie uitgestel vir verdere ondersoek. Lees ook: Polisiebeampte vas vir dood van KFC-rower